ಬಿಮ್ಸ್ ಯಡವಟ್ಟು ಪಶುಪಕ್ಷಿಗಳ ಹೊಟ್ಟೆ ಸೇರುತ್ತಿದೆ ಕೊರೊನಾ ತ್ಯಾಜ್ಯ ಬೆಳಗಾವಿ: ಬಿಮ್ಸ್ ಸಿಬ್ಬಂದಿ ನಿರ್ಲಕ್ಷ್ಯದ ಕಾರಣದಿಂದಾಗಿ ಅಪಾಯಕಾರಿ ಕೊರೊನಾ ತ್ಯಾಜ್ಯ ಪಶು, ಪಕ್ಷಿಗಳ ಹೊಟ್ಟೆ ಸೇರುತ್ತಿದೆ. ಕೊರೊನಾ ತ್ಯಾಜ್ಯವನ್ನು ಸೂಕ್ತ ರೀತಿಯಲ್ಲಿ ನಿರ್ವಹಣೆ ಮಾಡಬೇಕು ಎಂಬ ಸರ್ಕಾರದ ಮಾರ್ಗಸೂಚಿ ಉಲ್ಲಂಘಿಸಿರುವ ಬಿಮ್ಸ್ ಸಿಬ್ಬಂದಿ ಕೊರೊನಾ ರೋಗಿಗಳು ಹಾಗೂ ವೈದ್ಯರು ಉಪಯೋಗಿಸಿದ ವೈದ್ಯಕೀಯ ತ್ಯಾಜ್ಯದ ರಾಶಿಯನ್ನು ಆಸ್ಪತ್ರೆ ಆವರಣದಲ್ಲೇ ಹಾಕಿದ್ದಾರೆ. ಕಳೆದೊಂದು ವಾರದಿಂದ ಕೊರೊನಾ ಚಿಕಿತ್ಸೆಗೆ ಬಳಸಿದ ಮಾಸ್ಕ್, ಪಿಪಿ ಕಿಟ್, ಹ್ಯಾಂಡ್ಗ್ಲೌಸ್ಗಳ ಅರ್ಧ ಲಾರಿಯಷ್ಟು ಕಸದ ರಾಶಿ ವೈದ್ಯರು, ನರ್ಸ್ಗಳ ವಸತಿ ಸಮುಚ್ಛಯದ ಬಳಿ ಬಿದ್ದಿದೆ. ಇದರಿಂದಾಗಿ ಆಸ್ಪತ್ರೆಯ ವೈದ್ಯಕೀಯ ಸಿಬ್ಬಂದಿ ಮತ್ತು, ಸಾರ್ವಜನಿಕರಲ್ಲಿ ಆತಂಕ ಮನೆ ಮಾಡಿದೆ.